ആളൂര് പീഡനം: വ്യാജരേഖ ചമച്ചതിന് പ്രതിക്കെതിരെ കേസ് തൃശൂര്: ആളൂര് പീഡനക്കേസിലെ പ്രതി സി.സി. ജോണ്സണെതിരെ വ്യാജരേഖ ചമച്ചതിന് കേസെടുത്തു. എംപറര് ഇമ്മാനുവേല് ചാരിറ്റബ്ള് ട്രസ്റ്റി ഉമേഷ് ജോസ് നല്കിയ ഹരജിയില് ചാലക്കുടി ജുഡീഷ്യല് ഫസ്റ്റ് ക്ലാസ് മജിസ്ട്രേറ്റ് കോടതി ഉത്തരവിനെ തുടര്ന്ന് ചാലക്കുടി പൊലീസാണ് കേസെടുത്തത്. ജോണ്സണ്, കൂട്ടാളികളായ സാബു സെബാസ്റ്റ്യന്, ബിജു ഫിലിപ്, സജു കെ. ഫ്രാന്സിസ് എന്നിവരെ പ്രതികളാക്കി ജാമ്യമില്ലാ വകുപ്പുകള് ചുമത്തിയാണ് കേസ്.ജോണ്സണെതിരായ ബലാത്സംഗ കേസ് കെട്ടിച്ചമച്ചതാണെന്നാരോപിച്ച് ഒളിമ്ബ്യന് മയൂഖ ജോണി, ഉമേഷ് ജോസ് എന്നിവര്ക്കെതിരെ ജോണ്സണിെന്റ ബന്ധുകൂടിയായ സാബു സെബാസ്റ്റ്യന് ചാലക്കുടി മജിസ്ട്രേറ്റ് കോടതിയില് സ്വകാര്യ അന്യായം ഫയല് ചെയ്തിരുന്നു. എന്നാല്, കേസിന് ആധാരമായി കോടതിയില് സാബു സമര്പ്പിച്ച ഇലക്ട്രോണിക് രേഖ കൃത്രിമമായി ഉണ്ടാക്കിയതാണെന്നും ഇത് കാണിച്ച് സജു ഫ്രാന്സിസ് പണമാവശ്യപ്പെട്ട് ബ്ലാക്ക്മെയില് ഭീഷണി മുഴക്കിയെന്നുമുള്ള പരാതിയിലാണ് കേസെടുത്തത്. ഹരജിയില് മജിസ്ട്രേറ്റ് ഒഴിവാക്കിയ ചില ജാമ്യമില്ലാ വകുപ്പുകള് കൂട്ടിച്ചേര്ക്കണമെന്ന ആവശ്യവുമായി സാബു സെബാസ്റ്റ്യന് ഹൈകോടതി വിധി നേടിയിരുന്നു. എന്നാല്, കേസിലെ ഒന്നാം പ്രതിയുടെ എഫ്.ഐ.ആര് റദ്ദാക്കണമെന്ന അപേക്ഷ കോടതിക്ക് മുന്നിലിരിക്കെ വസ്തുത മറച്ചുവെച്ച് നേടിയതെന്ന് കണ്ടെത്തി ഈ വിധി അസാധുവാക്കി. ബലാത്സംഗ കേസിലെ പ്രതിക്ക് മേല്കോടതികളില്നിന്ന് അനുകൂല വിധി സമ്ബാദിക്കാനാണ് ഇലക്ട്രോണിക് രേഖകളില് കൃത്രിമത്വം കാണിച്ചതെന്ന് പരാതിയില് പറയുന്നു. ഇരക്കൊപ്പം നിന്നെന്ന കാരണത്താല് തന്നെയും താനുമായി ബന്ധപ്പെട്ടവരെയും കള്ളക്കേസില് കുടുക്കാനും അപകീര്ത്തിപ്പെടുത്താനും ശ്രമിക്കുന്ന പ്രതിക്കും കൂട്ടാളികള്ക്കുമുള്ള തിരിച്ചടിയാണ് സമീപകാല കോടതി വിധികളെന്ന് മയൂഖ ജോണി പറഞ്ഞു. ഇരയെയും തന്നെയും ഭീഷണിപ്പെടുത്താനും പരാതികളില് അന്വേഷണം വഴിതെറ്റിക്കാനും ഉദ്യോഗസ്ഥരുടെ മേല് സ്വാധീനം ചെലുത്തുകയുമാണ് പ്രതികളും കൂട്ടാളികളുമെന്നും മയൂഖ കുറ്റപ്പെടുത്തി.